Două fotografii în care sunt imortalizate condiţiile în care sunt cazaţi pacienţii pe Secţia de Pneumologie a Spitalului de Boli Infecţioase “Victor Babeş” din Timişoara au fost postate pe Facebook, sâmbătă, fiind distribuite de sute de ori. În imagini se poate observa cum bolnavii sunt cazaţi în saloane cu pereţi scorojiţi, mobilier ruginit, iar în loc de perdele, în geamuri au fost puse cearşafuri.

“Anul 2018, România, Timişoara, Spitalul de Boli Infecţioase Victor Babeş! Nu mai am cuvinte să comentez, cred că imaginile spun totul. Spun doar că mai trebuie să mergeţi la multe concerte, cu spectacole ale marilor artişti, pentru a aduce spitalul la nişte condiţii puţin mai ridicate decât cele din lagărele de concentrare. Donaţi în continuare bani pentru a creşte buzunarele celor aflaţi la conducere! Şi sfatul meu: încercaţi să vă păstraţi sănătoşi dacă ajungeţi aici, mai mult ca sigur că mult nu o veţi mai duce. Vă rog distribuiţi!”, a scris autoarea fotografiilor, pe reţeaua de socializare.

Sursa foto: Facebook Anamaria Czap

Pe de altă parte, purtătorul de cuvânt al Spitalului de Boli Infecţioase “Victor Babeş” din Timişoara, medicul Virgil Musta, a declarat, duminică, corespondentului Mediafax, că saloanele în care pacienţii au fost fotografiaţi sunt în curs de renovare şi că s-au făcut internări şi acolo din cauza numărului prea mare de bolnavi din ultima perioadă.

“Pozele sunt de la etajul doi, din Secţia de Pneumologie, care acum se reamenajează, iar jumătate din saloane sunt scoase din funcţiune, pozele sunt realizate la unul din acele saloane. Era toată tencuiala dată jos şi muncitorii se apucaseră să pună geamurile de termopan şi s-a schimbat uşa. Şi pentru că erau prea mulţi pacienţi, a trebuit ca şi în saloanele în care se lucra să fie întreruptă munca şi să pună repede un pat şi ce mai trebuie, să improvizeze, pentru că nu au unde să îi mai pună în celelalte saloane renovate. Secţia de Pneumologie este modernizată cu bani de la Primăria Timişoara. S-a început cu parterul, care este gata şi acum s-a trecut la etajul doi, s-au scos toţi pacienţii, s-a dat jos tencuiala, se schimbă geamurile, uşii. Iar într-un astfel de spaţiu s-a pus repede un pat, pentru că sunt prea mulţi pacienţi. Ne cerem scuze pacienţilor noştri. Din păcate, nu avem surplus de saloane pentru a putea muta pacienţii dintr-un salon într-altul. Din cauza frigului, sunt foarte mulţi pacienţi cu pneumonii în această perioadă, vin de peste tot şi nu poţi să-i refuzi”, a afirmat medicul Virgil Musta.

Potrivit purtătorului de cuvânt al Spitalului de Boli Infecţioase din Timişoara, la etajul al doilea al Secţiei de Pneumologie sunt nouă saloane, dintre care cinci au fost modernizate, iar restul sunt în curs de renovare.